Pro-Puk, Solidariteit Beweging vat ReformPUK aan - Solidariteit WêreldSolidariteit Wêreld
Tuis › Mediaverklarings › Pro-Puk, Solidariteit Beweging vat ReformPUK aan
Pro-Puk, Solidariteit Beweging vat ReformPUK aan
Woensdag | 14 Oktober | 2015
Die Pro-Puk-groep, in samewerking met die Solidariteit Beweging, gaan die moontlike viktimisering van Afrikaanse studente by die Noordwes-Universiteit se Potchefstroom-kampus deur die studentebeweging ReformPUK ondersoek. Dit volg nadat dié studentebeweging gister verskeie eise rondom transformasie, taal en kultuur op die Puk gemaak het.
"Dit is duidelik dat die ReformPUK-groep met hul lys radikale eise rondom transformasie op die Puk gedragsreëls van die universiteit oortree. Volgens berigte is daar tydens die geleentheid gedreig dat die universiteit "onregeerbaar" gemaak sal word indien daar nie uitvoering aan die eise gegee word nie. Ons eis daarom dat die universiteit dissiplinêre stappe teen die genoemde studente neem," het Johan Kruger, adjunkhoof van Solidariteit en lid van die Pro-Puk-groep, gesê.
AfriForum Jeug het hulle gister uitgespreek teen die groep en sy eise en spesifiek teen prof. Dan Kgwadi, visekanselier van die Noordwes-Universiteit (NWU), wat die groep tydens 'n byeenkoms aangemoedig het om "te baklei". AfriForum Jeug het ook vandag 'n klag van aanhitsing tot geweld teen Kgwadi by die Suid-Afrikaanse Polisiediens (SAPD) ingedien.
Pro-Puk stuur vandag 'n brief aan die universiteitsraad en die SR wat 'n lys van eise insluit. Die Pro-Puk-groep sal eis dat:
Die studenteraad van die NWU Potchefstroomkampus (die "SR") die ruimte en geleentheid vir studente van die Potchefstroom-kampus skep om die eise en beweringe van die ReformPuk-groep te debatteer;
die SR 'n omvattende ondersoek doen en 'n steekproef onder ingeskrewe studente van die NWU se Potchefstroom-kampus van stapel stuur ten einde die ontvanklikheid van eise en waarheid van beweringe van die ReformPuk-groep te toets;
formele terugvoering vanaf die Raad gegee word na die stappe wat geneem is om die uitslag van die referendum onder oud-Pukke, wat gedurende Maart 2015 met 99,5% gestem het dat die Potchefstroom-kampus Afrikaans moet bly en sy eie bestuurstruktuur moet hê;
ondersoek ingestel word na gerugte dat personeel in die kantoor van die visekanselier en/of ander voltydse personeel van die NWU betrokke is by die stigting van en aktiewe bevordering van die eise en agenda van die ReformPuk-groep. Daar moet verder vasgestel word of sodanige personeel se optrede strook met die etiese en dissiplinêre kode van die NWU;
ondersoek ingestel word na die optrede van prof. Dan Kgwadi tydens die ontvangs van die memorandum van die ReformPUK-groep. Daar moet spesifiek vasgestel word of hy teenwoordiges en ondersteuners aangehits het en of hy die etiese kode van die universiteitsraad nagekom het; en dat
die nodige tugstappe ingevolge die statuut van die NWU geneem word teen studente van die NWU wat deel vorm van die leierskorps van die PukReform-groep. Laasgenoemde het tydens die oorhandiging van die manifes op 13 Oktober 2015 die bepalings van die statuut oortree wat bepaal:
(1) 'n Student wie se optrede tot nadeel van die goeie naam, orde,
dissipline of werkverrigting van die Universiteit of enige deel van die
Universiteit, waaronder enige ampsdraer, ondersteuner, personeellid of
student daarvan, strek of kan strek, […] aan 'n oortreding skuldig [is] en kan
deur die raad of 'n ander toepaslike tugliggaam bedoel in paragraaf 81
daarvoor getug word.
(2) Oneerlike akademiese gedrag en optrede deur 'n student waardeur
'n ander persoon of groep persone op enige wyse onbillik geteister of
vyandig of gewelddadig behandel word, is ernstige oortredings.
(3) Die oortreding van enige bepaling van hierdie Statuut, of die Reëls
van die Universiteit of die bepalings van die grondwet of toepaslike reëls
van 'n liggaam binne die Universiteit, of van 'n statutêre of
gemeenregtelike regsreël kan 'n oortreding uitmaak soos in subparagraaf
Daar word voorts ook geëis:
Dat alle nodige stappe geneem word om te verseker dat die mandaat wat alumni van die Pro-Puk-groep aan die studenteraad gee, naamlik om te verseker dat die NWU se Potchefstroom-kampus se huidige funksionering en Afrikaanse identiteit en karakter behoue bly, uitgevoer word; en dat
die SR met die Universiteitsforum skakel ten einde daarop aan te dring dat twee kundiges vanuit die Pro-Puk-groep ingevolge paragraaf 25 van die Statuut op die forum gekoöpteer word ten einde die Raad te adviseer oor:
beleid oor rasse- en geslagsgelykheid;
die bestuur van kulturele verskeidenheid op die kampusse; en die aanmoediging en uitbouing van 'n institusionele kultuur wat verdraagsaamheid en respek vir basiese menseregte bevorder en wat 'n geskikte omgewing vir onderrig, leer, navorsing en studie skep.